## El Consorci de Museus i la Fundació Chirivella Soriano celebren 20 anys de suport a l’art valencià amb la mostra ‘Una vida de papel’

*** La mostra, oberta fins al 28 de setembre, reunix més de 60 obres d’artistes contemporanis com Juan Genovés, Antonio Saura o Equipo Crónica
* L’exposició reivindica el paper com a suport creatiu de la figuració, l’expressionisme, l’abstracció, el *pop art* o el postmodernisme**

El Consorci de Museus de la Comunitat Valenciana (CMCV) i la Fundació Chirivella Soriano presenten ‘Una vida en papel’, una mostra col·lectiva que commemora els 20 anys d’activitat de la fundació com a centre museístic d’art contemporani a València.

La mostra, que es podrà visitar en la seu de la Fundació, en el Palau Joan de Valeriola de València, fins al 28 de setembre, ha sigut presentada pel director-gerent del CMCV, Nicolás Bugeda, i pel president de la Fundació, Manuel Chirivella.

Bugeda ha assenyalat la seua satisfacció per poder contribuir amb esta exposició a la celebració del 20 aniversari del primer centre privat d’art contemporani de València, que, des dels seus inicis, “ha sigut fidel als seus principis, mantenint el seu rumb i aportant valor a l’oferta cultural de València”.

“Inaugurada en 2005 la Fundació Chirivella Soriano va comptar amb el suport de la Generalitat i de l’Ajuntament de València des del principi, però va ser en l’any 2009 quan el Consorci de Museus va iniciar una col·laboració que arriba fins als nostres dies, compartint objectius comuns de suport i divulgació de l’art contemporani valencià” ha explicat el director gerent del CMCV.

Bugeda, que ha insistit en la importància de la col·laboració publicoprivada per a continuar creant oportunitats per als artistes de la Comunitat Valenciana ha recordat que “d’esta col·laboració van sorgir mostres tan rellevants com les dedicades a Teresa Cháfer, Sigfrido Martín Begué, la primera retrospectiva dedicada a Monjalés o el reconeixement a la figura de Mónica Buch o Mery Sales, les exposicions sobre la figura de Manuel Rey Fueyo, Joan Castejón, José Hernández o Enric Banyuls, entre altres, a més de mostres col·lectives”.  
Al llarg de dos dècades, la Fundació Chirivella Soriano ha consolidat el seu paper com a plataforma per a l’art contemporani en diàleg amb la ciutat, i ha desenrotllat una labor expositiva, divulgativa i de conservació del patrimoni artístic.

L’exposició ‘Una vida en papel’ es concep com una celebració, però també com una mirada cap al futur i reivindica la col·lecció com un cos viu, en permanent revisió i obert a noves lectures.

‘Una vida en papel’ és una fita més de la col·laboració entre el Consorci de Museus i la Fundació Chirivella Soriano, que en esta ocasió reivindica la importància del paper com a suport artístic i la seua relació amb el dibuix en les seues diferents variants.

L’exposició oferix un recorregut per l’art contemporani espanyol a través del paper, des de 1957 amb la fundació dels grups Parpalló i El Paso, fins a l’actualitat. Les peces, que procedixen dels fons de la fundació, permeten reconéixer la diversitat de moviments de l’escena artística valenciana, des de la figuració o l’expressionisme, fins a l’abstracció, el *pop art* o el postmodernisme, entre altres.

Manuel Chirivella ha afirmat que “destacar la rellevància del paper com a suport i del dibuix com a disciplina autònoma sembla convenient, ja que en el nostre país l’obra sobre paper, pel mer fet del suport utilitzat, ha merescut històricament el qualificatiu d’obra menor. Esta mostra reivindica la importància del paper com a suport artístic”.

La mostra reunix més de 60 obres de 46 artistes amb alguns dels noms més destacats de l’art contemporani valencià i espanyol del segle XX, moltes de les quals s’exposen per primera vegada.

Entre estes, el públic podrà gaudir de peces d’autors de referència com Antonio Saura, Rafael Canogar, Eduardo Arroyo, José Guerrero, Eusebio Sempere, Pablo Palazuelo, Luis Gordillo, Juan Genovés o Equipo Crónica, amb especial atenció a creadors valencians com Joan Castejón, Jordi Teixidor, Jacinta Gil o Salvador Victoria, entre altres, subratllant així el compromís de la Fundació amb el teixit artístic local i la seua projecció més enllà de les nostres fronteres.

A més s’exhibix obra de Carlos Alcolea, Elena Asins, Luis Eduardo Aute, Juan Barjola, Alfonso Gómez Bonifacio, Vicente Colom, Chema Cobo, Equipo 57, Pepe Espaliú, Jose Luis Fajardo, Luis Feito, Alfonso Fraile, Alex Francés, Manolo Gil, Josep Guinovart, Federico Guzman, Fernando Lorite, Moisés Mahiques, Miguel March, Joaquin Michavila, Manuel Hdez Mompó, Monjalés, Salvador Montesa, Juan Navarro Baldeweg, Martín Noguerol, Alberto Peral, Gerardo Rueda, Jose María Sicilia, Antonio Sosa, Rafa Tejedor, Pepe Yagües, J. María Yturralde i Zusch.

Coincidint amb la celebració del seu 20 aniversari, la Fundació Chirivella Soriano ha presentat de manera paral·lela una altra mostra xicoteta, ‘Sintopía’, obra de l’artista valenciana Helga Grollo, en un nou espai expositiu contigu a l’edifici principal.

Fecha: 18/07/2025